钦定古今图书集成/明伦汇编/家范典/第094卷 > 春秋四传 > 《葬敬嬴》
## 钦定古今图书集成/明伦汇编/家范典/第094卷 > 春秋四传 > 《葬敬嬴》

《春秋》：宣公八年：“冬十月己丑，葬我小君敬嬴。”

《左传》：“葬敬嬴，旱，无麻，始用葛茀。”

《胡传》：“成风薨以夫人，葬以小君，将祔于庙，而始有二
夫人也，则四贬之以正其事。今敬嬴亦薨，以夫人，葬
以小君，使祔于庙，无贬以正之”，从同同可也，而于宣
公元年即以所逆穆姜妇之，何也？曰：妇有姑之辞，见
敬嬴遂以子贵，援例而亟立为夫人也。僖公享国八
年，然后致成风，而敬嬴之亟也。虽云援例，鲁君臣之
责亦可知矣。无贬而书法若此者，犹桓、宣弑君而书
“即位”尔。

〈大全〉临川吴氏曰：“僖、宣、襄、昭四妾母，群臣皆逢君之意而尊为夫人也。”象山陆氏曰：“襄仲杀太子，恶敬嬴为之也。敬嬴非嫡而薨，以夫人葬以小君鲁君臣之责深矣。《春秋》作而乱臣贼子惧，盖为此也。”